भोपाल: मध्य प्रदेश में ईसाई समुदाय से जुड़े स्कूलों के संघ ने जबलपुर हाईकोर्ट से गुहार लगाई है. उनका कहना है कि दक्षिणपंथी संगठनों से उन्हें सुरक्षा दी जाए. सरकार ने कोर्ट में संघ के स्कूलों की पर्याप्त सुरक्षा का भरोसा दिया है. 4 जनवरी को विदिशा जिले में स्थित सेंट मैरी पीजी कॉलेज में कुछ छात्रों ने जबरन दाखिल होने की कोशिश की, जिला प्रशासन ने उनकी इस कोशिश को नाकाम कर दिया था. छात्र कॉलेज में भारत माता की आरती करना चाहते थे. वहीं 11 जनवरी को रतलाम के स्कूल में 20 बच्चों ने 'भारत माता की जय' के नारे लगाए तो उन्हें परीक्षा देने से रोक दिया गया. हालांकि स्कूल ने इससे इनकार किया. रतलाम के एसपी अमित सिंह ने कहा कि उन्हें परीक्षा देने से नहीं रोका गया, ऐसा स्कूल ने हमें लिखित में बताया है. उनका कहना था कि 9वीं के छात्र गलत तरीके से गा रहे थे.